তারপর আমার সামনে জাহান্নাম পেশ করা হলো। তার মধ্যে আল্লাহর গযব ও রাগ এবং তার ডাঁট ও শাস্তি রয়েছে। তার মধ্যে যদি পাথর ও লোহা ফেলা হয় তাহলে সে ওটাকে খেয়ে ফেলবে। তারপর আমাকে সিদ্রাতুল মুন্তাহায় তোলা হলো। তার প্রত্যেকটি পাতায় একটি করে ফেরেশতা আছে (ঐ, প্রথমোক্ত, ১৪১ পৃষ্ঠা)। আবূ যর-এর বর্ণনায় আছে, রাসূলুল্লাহ (স.) বলেন,  ৭ম আসমানের ওপরে আমাকে চড়ানো হলে আমি সেই জায়গাটায় চড়লাম যেখানে আমি (ফেরেশতাদের) কলম চালানোর আওয়াজ শুনতে পাই (বুখারী, কিতাবুস সালাত, ১ম খণ্ড, ৫৪ পৃষ্ঠা, মিশকাত, ৫২৯ পৃষ্ঠা)। তারপর আমার কাছে ওহি করা হলো যা ওহি করার। প্রত্যেকদিন ও রাতে আমার ওপরে পঞ্চাশ ওয়াক্ত নামাজ ফরজ করা হলো। তারপর আমি নেমে এলাম। পরিশেষে মূসার কাছে পৌঁছালাম। (মুসলিম, ১ম খন্ড, ৯১ পৃষ্ঠা, মুসান্নাফ ইবনে আবূ শাইবাহ, ১৪ খন্ড, ৩০৪)।